b'\n_START_ARTICLE_\nTuvalun parlamenttivaalit 2010\n_START_PARAGRAPH_\nTuvalun parlamenttivaalit 2010 j\xc3\xa4rjestettiin Tuvalussa 16. syyskuuta 2010. Niiss\xc3\xa4 valittiin viisitoista edustajaa nelj\xc3\xa4vuotiskaudelle parlamenttiin. Uusi parlamentti valitsi puolestaan p\xc3\xa4\xc3\xa4ministeriksi \xc3\xa4\xc3\xa4nin 8\xe2\x80\x937 Maatia Toafan._NEWLINE_Tuvalun parlamentti hajotettiin noin kuukautta ennen \xc3\xa4\xc3\xa4nestyst\xc3\xa4. P\xc3\xa4\xc3\xa4ministeri Apisai Ielemia johti siirtym\xc3\xa4kauden ajan toimitusministerist\xc3\xb6\xc3\xa4. Rekister\xc3\xb6ityminen vaaleihin alkoi 28. elokuuta. Tuvalussa ei ole poliittisia puolueita, joten kaikki ehdokkaat k\xc3\xa4viv\xc3\xa4t henkil\xc3\xb6kohtaisen vaalikampanjan._NEWLINE_Vaaleissa oli 26 ehdokasta kahdeksassa vaalipiiriss\xc3\xa4. Ehdokkaista 15 valittiin parlamenttiin. Eniten \xc3\xa4\xc3\xa4ni\xc3\xa4 sai Vaitupusta Apisai Ielemia, jota \xc3\xa4\xc3\xa4nesti yhteens\xc3\xa4 597 henkil\xc3\xb6\xc3\xa4. Parlamenttiin p\xc3\xa4\xc3\xa4si viisi uutta ehdokasta, ja kymmenen ehdokasta s\xc3\xa4ilyi vanhasta parlamentista._NEWLINE_Parlamentti \xc3\xa4\xc3\xa4nesti uudesta p\xc3\xa4\xc3\xa4ministerist\xc3\xa4 29. syyskuuta. Vuosina 2004\xe2\x80\x932006 p\xc3\xa4\xc3\xa4ministerin\xc3\xa4 toiminut Maatia Toafa sai kahdeksan \xc3\xa4\xc3\xa4nt\xc3\xa4 viidest\xc3\xa4toista, ja h\xc3\xa4net valittiin toistamiseen virkaan. Toafa voitti \xc3\xa4\xc3\xa4nestyksess\xc3\xa4 yhdell\xc3\xa4 \xc3\xa4\xc3\xa4nell\xc3\xa4 Kausea Natanon.'